Wir, Friderich, von gots gnaden hertzog ze Oͤsterreich, ze Steyr, ze Keͣrnden und Krain, graf ze Tyrol ꝫcꝭ, ✳ bechenn̄ und tuͤn kunt offenlich mit dem
brief, ✳ daz wir unsˀm lieben getw̃n Hannsen dem Seͣgenser, unsˀm rat und diener, und allen seinen erben von sundern gnaden und getrewr dienste willen, ✳ die
er unsˀm lieben vatter, seliger gedeͣchtnùssz, uns und unsˀn lieben bruͤdern langezeit har getan hat und hinfùr wol getuͦn mag, ✳ und ze ergetzung
derselben seiner vergangēn und kùnftiger dienst willen, ✳ in ains rechten weͣrenden pfands weise ane absleg der nùtzen versetzt und eingeben haben, versetzen
und geben im auch ein wissentlich in kraft ditz briefs ✳ den Wydemhoff ze Schyntznach, gelegen in Basler bystuͦmb, mitsampt dem kirchensaͤtz, so darein
gehoͤret, und die kirchen daselbs, ✳ mit allen reͣchten, nùtzen und gùlten, mit zinnsen, zehenden, wirden und eeren und mit allerˀ andrˀ ehaffty und zuͦ¬
gehoͤrde, ✳ als wir und unsˀ vordˀn von alterher inngehebt, verlihen und herbracht haben als unser vaͤtterlich erb, ✳ und darzuͦ alle unsˀ recht, lehenschafft und gewaltsamy, so wir und unser vodern daran bis her gehebt haben, umb sybenhundert gulden, Reynischer, guͤter und sweͣrer an golde
und an gewichte, ✳ der wir auch von im erberlich betzalt sint, ✳ also daz der egen̄ Seͣgenser und all sein erben und nachkom̄ nù hinfùr die obgeschriben
kirchen und kirchensatz mit der lehenschaft und mit allen andˀn rechten und zuͤgehoͤrden, als vor stat, innehaben, besetzen und entsetzen und die verleihen sùllent und mùgent, weͣm sy wellent, alsofft die ledig wirdt, in aller weis und massz, ✳ als wir und unsˀ vordˀn die untz her verlihen und
getan haben ✳ solang und alle die weyl, untz wir oder unsˀ erben ✳ die ✳ von dem egen̄ ✳ Seͣgenser ald seinen erben, ob er nicht weͣr, erloͤsen umb die obgen̄ sibenhundert guldein Reynischer, ✳ der losung sy uns auch stat tuͦn soͤllent, so wir die an sy erfordˀn, ✳ doch also, daz der kilchherr, der dennzemal kirchherre
daselbs ist, so wir die losung teͣtten, ✳ sein lebtag bey der egen̄ kirchen und irˀ zuͦgehoͤrd ruͤwiclich beleiben sol, ane unsˀ und meͣniclichs irrunge
und sawmnùsse. ✳ als auch der obgen̄ Seͣgenser die vorbenempten kirchen yetz verlihen hat Uͦlreichen, seinem sùne, ✳ der auch darauff besteͣttet
und eingesetzt ist ✳ von ainem bischof von Basel, ✳ daz unsˀ guͤter will und gunst ist und bestettigen auch dasselb, ✳ leihen und verleihen auch mit disem
brief dieselben kirchen Schyntznach dem obgen̄ Uͦlrichen Seͣgenser mit allen rechten und zuͦgehoͤrden, als die ledig worden ist von abganges
wegen weylnt Burkcharts von Sur. ✳ wer auch, daz der egen̄ Seͣgenser oder sein erben ✳ die obgen̄ kirchensatz und kirchen yemant fùrbasser
versetzen wolt, ✳ das mùgent sy wol tuͤn, und geben auch dartzuͤ unsˀn gunst und willen, doch uns und unsˀm bruͤder, vetter und erben ✳ an der
losung unscheͣdlich. ✳ darumb, so emphelhen wir allen unsˀn lantvoͤgten, gegenwùrttigen und kùnftigen, ✳ und wellen auch ernstlich, ✳ daz sy den vorgenanten Segenser und all sein erben von unsˀn wegen hiebey vesticlich halten und schirmen und nicht gestatten, daz in yemant kain besweͣrūg
oder inveͣll daran tuͤ, das ist gentzlich unsˀ maynūg, und gebietten auch allen undertan̄ derselben kirchen ze Schyntznach, ✳ daz sy fùrbasser
gehorsam und geweͣrttig seyen mit allen nùtzen und gùlten der yetzgen̄ kirchen demselben Seͣgenser und seinen erben, besunder, dem sy denn
verlihen haben. ✳ und also versprechen wir bey unsˀn fùrstlichen gnaden und trewn̄, ✳ den egen̄ Hannsen Seͣgenser und alle sein erben und
nachkomen hiebey vesticlich ze halten und getrewlich dabey ze beleiben lassen ✳ und hiewider nyemˀ ze reden noch ze tuͦn noch schaffen
getan werden in dhain weis, an alle geveͣrde. ✳ mit urkùnd ditz briefs, ✳ geben ze Baden in Ergoͤw, an dem hailigen pfingstabent, ✳ nach
Christs gepùrd in dem viertzehenhundertestem und dem zwoͤlfften jare. ✳